LAIP STORI
Ai Bilong Jairo
—i Helpim Em Long Mekim Wok Bilong God
Tingim sapos olgeta hap bilong bodi bilong yu i no wok na ai tasol inap long muv. Brata bilong mi Jairo i gat dispela hevi. Maski i olsem, laip bilong em i gat as bilong en. Mi laik kamapim stori bilong Jairo.
Jairo i bon wantaim sik spastic quadriplegia. Em wanpela kain sik bilong kru em ol i kolim cerebral palsy. * Dispela sik i mekim na em i no inap muvim ol narapela hap bilong bodi bilong em. Kru bilong em i no inap salim tok i go long ol join na masol bilong bodi, olsem na han na lek bilong em i save guria na tanim tanim. Sampela taim Jairo i no inap kontrolim bodi bilong en, na em yet i kisim bagarap long bodi. Na tu, em inap paitim ol man i stap klostu long em. Olsem na bilong helpim Jairo long taim em i sindaun long wilsia, mipela i save pasim han na lek bilong em long let na bai hevi i no ken kamap.
KARIM HEVI I GO INAP LONG EM I BIKPELA MAN
Kirap long taim Jairo i liklik yet em i bungim planti hevi. Taim em i gat 3-pela mun, em i save sik skin guria na sampela taim em i hap i dai. Planti taim mama i ting em i dai, olsem na em i save hariap long kisim em i go long haus sik.
Jairo i kisim sik skin guria inap planti taim, na dispela i mekim na ol bun bilong em i krungut nabaut. Olsem na taim em i gat 16 krismas, bun bilong hip bilong em i bruk na em i kisim wanpela bikpela operesen. Mi inap tingim yet olsem long ol dispela taim Jairo i save pilim pen na krai long nait.
Dispela sik bilong Jairo i mekim na i mas i gat ol man bilong helpim em long mekim ol samting ol man i save mekim long olgeta de olsem kaikai, putim klos, na slip long bet. Planti taim papa na mama i save helpim em long mekim ol dispela samting. Maski Jairo i nidim ol arapela long helpim em, planti taim papamama i save tokim em olsem God tasol inap helpim em.
OL I KEN TOKTOK WANTAIM JAIRO
Papamama bilong mipela em ol Witnes Bilong Jehova, olsem na taim Jairo i liklik yet, ol i save ritim ol stori bilong Baibel long em. Ol i bilip olsem sapos yumi kisim save long God, laip bilong yumi bai i gat as bilong en. Maski Jairo i no inap kontrolim bodi bilong em, ol i bilip olsem em inap wet long ol gutpela samting bai kamap bihain. Tasol papamama i tingting planti olsem Jairo inap kliagut long tok bilong Baibel o nogat.
Taim Jairo i liklik yet, papa i askim em, “Jairo, yu inap toktok long mi? Sapos yu laikim mi tru, bai yu toktok!” Papa i laik bai Jairo i ken toktok long em, tasol Jairo i no inap toktok, aiwara i pulap long ai bilong em. Jairo i no inap toktok, olsem na em i mekim ol saun tasol long nek bilong em. Papa i sori olsem tok bilong em i mekim Jairo i krai. Samting Jairo i mekim i soim olsem em i kliagut long tok bilong papa, tasol em i no inap long toktok.
I no longtaim na papamama i luksave olsem Jairo i save muvim ai bilong em i go i kam hariap tru bilong kamapim tingting na filings bilong em. Sampela taim Jairo i bel hevi olsem mipela i no inap kliagut long tok bilong em. Tasol taim papamama i klia long ol tok Jairo i mekim taim em i muvim ai bilong em, nau ol inap givim em ol samting em i nidim na Jairo i amamas. Na taim em i smail dispela i soim olsem em i tok tenkyu long ol.
Wanpela savemeri i tok i gutpela mipela i putim tupela han i go antap taim mipela i givim em askim long samting we em i mas bekim olsem yes o nogat. Rait han i makim yes, na left han i makim nogat. Long dispela rot, Jairo inap tokim mipela long samting em i laikim taim em i lukluk long rait o left han.
GUTPELA SAMTING I PAINIM JAIRO
Long olgeta yia, ol Witnes Bilong Jehova i save mekim 3-pela kibung, na planti manmeri i save kam bung bilong harim ol tok bilong Baibel. Jairo i save amamas long harim ol tok ol i givim long ol man i laik kisim baptais. Taim em i gat 16 krismas, papa i askim em olsem, “Jairo, yu laik kisim baptais?” Wantu tasol em i lukluk long rait han bilong papa bilong soim olsem em i laik kisim baptais. Orait papa i askim em, “Long rot bilong beten yu mekim tok promis long God olsem bai yu mekim laik bilong em long laip olgeta bilong yu?” Jairo i mekim wankain samting gen, em i lukluk long rait han bilong papa. I klia tru olsem Jairo i dediket pinis long Jehova.
Inap sampela haptaim, Jairo i stadi long Baibel na em i kisim save olsem em i bikpela samting long ol Kristen i mas kisim baptais. Olsem na long 2004 em i bekim wanpela bikpela askim olsem, “Yu dediket pinis long God na bai yu bihainim laik bilong em?” Jairo i lukluk i go antap bilong soim olsem bekim bilong em i yes. Olsem na taim em i gat 17 krismas em i kisim baptais olsem wanpela Witnes Bilong Jehova.
LUKLUK LONG OL SAMTING BILONG KINGDOM
Long 2011, i gat nupela rot bilong helpim Jairo long toktok, em long rot bilong wanpela kompiuta em ol man inap kontrolim long ai. Olsem na taim Jairo i muvim ai bilong em, kompiuta inap bihainim na makim ol piksa long kompiuta. Taim em i opim na pasim ai o lukluk strong long wanpela piksa, kompiuta yet inap makim dispela piksa. Dispela kompiuta i gat ol piksa bilong helpim Jairo long toktok. Taim em i lukluk long wanpela piksa na blinkim ai bilong em, program insait long kompiuta i gat nek i save kamapim ol tok bilong Jairo.
Taim Jairo i kliagut long ol tok bilong Baibel, dispela i kirapim laik bilong em long skulim ol narapela long ol tok em i kisim save long en. Long olgeta wik taim mipela i mekim famili lotu, em i save lukluk long mi na bihain em i lukluk i go long kompiuta. Planti taim em i mekim olsem bilong tokim mi long raitim ol bekim em bai kamapim long ol hap bilong miting we i gat ol askim na bekim long kongrigesen Kristen.
Long taim bilong miting, em i save lukluk long ol piksa long kompiuta na nau nek bilong kompiuta i kamapim bekim bilong em na olgeta long odiens i ken harim. Em i save smail long ol bratasista long kongrigesen na dispela i strongim bilip bilong ol. Alex em wanpela yangpela mangi na em i pren bilong Jairo i tok: “Mi save amamas long harim ol bekim em Jairo i kamapim long ol tok bilong Baibel.”
Jairo i yusim ai bilong em long autim tok long ol narapela. Wanpela rot em long makim piksa long kompiuta we i soim gaden, ol animal, na ol man bilong narapela narapela ples i stap wanbel wantaim. Taim em i makim dispela piksa, nek bilong kompiuta i tok, “Baibel i tok long bihain graun bai kamap ples paradais na ol man bai i no sik na dai moa, Revelesen 21:4.” Sapos man bilong haus i amamas long harim tok, em bai lukluk long narapela piksa na kompiuta bai tok, “Yu laik bai mi stadi wantaim yu long Baibel?” Mipela i kirap nogut olsem bubu man bilong mipela i orait long stadi long Baibel. Mipela i amamas long lukim wanpela brata i helpim Jairo long stadi long Baibel wantaim bubu man bilong mipela! Gutpela samting i kamap, bubu man i kisim baptais long rijinel kibung long Madrid long Ogas 2014.
Ol tisa bilong Jairo long skul i luksave long pasin bilong em long givim bel long mekim wok bilong God. Rosario em wanpela tisa bilong Jairo i tok: “Sapos mi laik go long wanpela lotu, bai mi kamap Witnes Bilong Jehova. Mi luksave olsem maski Jairo i gat bikpela sik, pasin bilong em long bilip i mekim na i stap bilong em i gat as bilong en.”
Jairo i save amamas tru taim mi ritim tok promis bilong Baibel olsem: “Ol lek nogut bai ol i kalap olsem ol dia, na ol mauspas bai ol i singaut na amamas.” (Aisaia 35:6) Maski sampela taim em i bel hevi, planti taim em i stap amamas, long wanem, oltaim em i bung wantaim ol wanbilip Kristen na em i save mekim wok bilong God. Stori bilong em i soim olsem pasin bilong bilip na wet long ol gutpela samting bai kamap bihain inap helpim ol man long mekim wok bilong Jehova maski ol i gat hevi.
^ par. 5 Man i gat sik cerebral palsy i no inap muvim ol hap bilong bodi bilong en. Dispela sik inap mekim na bodi bilong man i guria, em i no kaikai gut, na tu, em i no inap long toktok. Spastic quadriplegia em wanpela kain sik bilong kru we i save mekim na man i no inap muvim han na lek, na tu, nek bilong em i nogat strong so em i no inap apim het.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn